Na temelju članka 26. stavaka 2. i 10. Zakona o zaštiti potrošača ("Narodne novine" broj 19/21, 59/23 i 59/26) i članka 30. Statuta Općine Cerovlje („Službene novine Grada Pazina“, broj 27/25), Općinski načelnik Općine Cerovlje,, dana 13. srpnja 2026. godine, donosi

ODLUKU

o osnivanju Savjeta za zaštitu potrošača javnih usluga Općine Cerovlje
I. OPĆA ODREDBA
Članak 1.

Ovom se Odlukom osniva Savjet za zaštitu potrošača javnih usluga Općine Cerovlje (u daljnjem tekstu: Savjet), uređuje imenovanje Savjeta, imenuje članove Savjeta, uređuje djelokrug i način rada te prava i obveze članova Savjeta.

II. IMENOVANJE SAVJETA

Članak 2.

Savjet ima predsjednika i četiri člana, od kojih je jedan član predstavnik udruge za zaštitu potrošača koja djeluje na području Istarske županije.
Članove Savjeta imenuje Općinski načelnik Općine Cerovlje (u daljnjem tekstu: Načelnik).
Članak 3.

Članovi Savjeta imenuju se na vrijeme od četiri godine.
Ista osoba može biti ponovno imenovana za člana Savjeta.
Članu Savjeta mandat prestaje prije isteka četverogodišnjeg mandata u sljedećim slučajevima:

- na osobni zahtjev danom podnošenja (zaprimanja) pisane ostavke, ukoliko u ostavci nije naveden drugi dan prestanka članstva,
- danom razrješenja od strane Načelnika,
- danom prestanka članstva u udruzi za zaštitu potrošača,

- u slučaju smrti.
Umjesto člana Savjeta kojem je prestalo članstvo na jedan od gore navedenih načina, novi član imenuje se s mandatom koji traje do isteka tekućeg mandata člana kojemu je mandat prestao.  
Po isteku mandata članova Savjeta, o njihovom reizboru, odnosno o imenovanju drugih članova, kao i o svim daljnjim imenovanjima i razrješenjima, Načelnik će u skladu s ovom Odlukom donijeti posebnu odluku.

Članak 4.

U Savjet se imenuju:

1. Klementina Jurada, za predsjednicu,

2. Josip Grabar, za zamjenika predsjednice,
3. Danijel Matković, za člana,

4. Ivor Perčić, za člana,

5. Marko Paripović, za člana. 
III. DJELOKRUG I NAČIN RADA SAVJETA TE PRAVA I OBVEZE ČLANOVA SAVJETA

Članak 5.

Zadaća Savjeta je davanje mišljenja o prijedlozima odluka koje se odnose na zaštitu prava potrošača – korisnika usluga koje se temeljem odredbi zakona kojim se uređuje zaštita prava potrošača smatraju javnim uslugama, u cilju transparentnog, objektivnog i nediskriminirajućeg načina donošenja odluka.

Članak 6.

Savjet radi na sjednicama koje saziva predsjednik Savjeta, koji predlaže dnevni red, predsjedava sjednicama i potpisuje akte koje donosi Savjet.
Sjednice se sazivaju pozivom koji se članovima dostavlja putem elektroničke pošte. Poziv sadrži mjesto i vrijeme održavanja sjednice, prijedlog dnevnog reda te materijale uz točke dnevnog reda.

Poziv za sjednicu dostavlja se članovima Savjeta u pravilu pet dana prije održavanja sjednice.
Iznimno, ako za to postoje opravdani razlozi, predsjednik Savjeta može sazvati sjednicu najkasnije 24 sata prije održavanja sjednice.
U slučaju posebnih okolnosti ili u slučaju žurnosti, Savjet može održati sjednicu i virtualno putem odgovarajućeg medija.
U slučaju iz stavka 5. ovog članka u pozivu na sjednicu mora se naznačiti da se ista održava virtualnim putem te naznačiti način i vrijeme glasovanja po točkama dnevnog reda.

Članak 7.

U radu Savjeta kao izlagač obavezno sudjeluje i predstavnik isporučitelja javne usluge o čijem se prijedlogu daje mišljenje.
Predsjednik Savjeta može, po svojoj ocjeni, na sjednicu pozvati i druge osobe koje mogu doprinijeti radu Savjeta, ali bez prava odlučivanja.

Članak 8.

Savjet može održati sjednicu ako je nazočna većina članova Savjeta.
Na sjednici se o svakom predmetu iz utvrđenog dnevnog reda najprije raspravlja a zatim odlučuje.

Savjet donosi mišljenja i preporuke natpolovičnom većinom glasova prisutnih članova Savjeta.
Na sjednici Savjeta vodi se zapisnik koji sadrži osnovne podatke o radu sjednice, iznijete prijedloge te donijete zaključke po točkama dnevnog reda.

Članak 9.

Savjet je u svom radu dužan postupati sukladno propisima, pravilima struke i u interesu Općine Cerovlje.

Savjet po pojedinom pitanju iz svoje nadležnosti donosi zaključke i preporuke.

Zaključkom se zauzimaju stavovi, izražavaju mišljenja i daju suglasnosti iz djelokruga rada Savjeta.

Preporukom se ukazuje na određene probleme iz djelokruga Savjeta te upućuje na način njihovog rješavanja.
Članak 10.

Stručne i administrativne poslove za rad Savjeta obavlja Jedinstveni upravni odjel Općine Cerovlje.

Članak 11.

Članovi Savjeta imaju pravo na naknadu za rad u Savjetu na način kako je uređeno pravo na naknadu članovima radnih tijela Općinskog vijeća (Odluka o naknadi troškova za rad članova Općinskog vijeća Općine Cerovlje i članova radnih tijela Općinskog vijeća Općine Cerovlje (Službene novine Grada Pazina, broj 35/21, 3/22)
IV. PRIJELAZNE I ZAVRŠNE ODREDBE

Članak 12.

Danom stupanja na snagu ove Odluke prestaje važiti Odluka o osnivanju Savjeta za zaštitu potrošača javnih usluga u Općini Cerovlje („Službene novine Grada Pazina“, broj 54/21).
Članak 13.

Ova Odluka stupa na snagu danom donošenja, a objaviti će se u Službenim novinama Grada Pazina i Općina Cerovlje, Gračišće, Karojba, Lupoglav i Sveti Petar u Šumi.

